
I. Baza legală a imunităţii membrilor Parlamentului European


Imunitatea parlamentară permite aplicarea unui regim juridic derogatoriu de la dreptul comun pentru membrii Parlamentului European, reprezentând o garanţie pentru integritatea caracterului democratic al funcţionării instituţiei parlamentare comunitare şi pentru exercitarea în mod independent a mandatului parlamentar.  


Conform articolului 291
 din Tratatul de instituire a Comunităţii Europene, pe teritoriul statelor membre Comunităţile Europene se bucură de privilegiile şi imunităţile necesare îndeplinirii misiunii lor în condiţiile stabilite în Protocolul privind privilegiile şi imunităţile Comunităţilor Europene.


Imunitatea parlamentară este reglementată, în principal, de art.9 şi 10 ale acestui Protocol.


„Art.9


Membrii Parlamentului European nu pot fi cercetaţi, reţinuţi sau urmăriţi pentru opiniile sau voturile exprimate în exercitarea funcţiilor lor.


Art.10


Pe durata sesiunilor Parlamentului European, membrii acestuia beneficiază:

a. pe teritoriul naţional, de imunităţile recunoscute membrilor parlamentului propriei ţări;

b. pe teritoriul oricărui alt stat membru, de exceptare de la orice măsură de detenţie sau de urmărire juridiciară.
Imunitatea este acordată şi pe perioada deplasării acestora la şi de la locul desfăşurării reuniunilor Parlamentului European.

Imunitatea nu poate fi invocată în caz de flagrant delict şi nici nu poate constitui o piedică pentru dreptul Parlamentului European de a ridica imunitatea unuia dintre membrii săi.”

În 1965, Adunarea Unică a Comunităţilor Europene era formată din delegaţi desemnaţi de parlamentele naţionale, conform procedurii adoptate de fiecare stat membru, ceea ce explică conţinutul prevederii de la litera a) a articolului 10.

Actul din 20 septembrie 1976 privind alegerea reprezentanţilor în Parlamentul European prin vot universal direct a modificat modul de alcătuire a Parlamentului European, legiferând principiul alegerii membrilor prin vot universal direct. În ce priveşte imunitatea membrilor Parlamentului European,  Actul prevede (la art.4.2.) aplicabilitatea dispoziţiilor cuprinse în Protocolul privind privilegiile şi imunităţile Comunităţilor Europene. 
De asemenea, şi Regulamentul Parlamentului European consacră, la art.3 “Privilegii şi imunităţi” , aplicabilitatea aceloraşi dispoziţii în materia imunităţii parlamentarilor europeni: “1.Deputaţii beneficiază de privilegiile şi imunităţile prevăzute în Protocolul privind privilegiile şi imunităţile Comunităţilor Europene anexat Tratatului din 8 aprilie 1965 referitor la instituirea Consiliului Unic şi a Comisiei Unice a Comunităţilor Europene”.


Date fiind deosebirile existente în statele membre în ce priveşte regimul imunităţii parlamentare, aplicarea art.10 al Protocolului antrenează inegalitatea de tratament între deputaţii europeni, inegalitate determinată de naţionalitatea căreia îi aparţin. Revizuirea Protocolului privind privilegiile şi imunităţile a constituit şi constituie în continuare subiectul a numeroase dezbateri purtate în cadrul Uniunii
. 

În documentul “Privilegii şi imunităţi în cadrul Parlamentului European”
, se subliniază faptul că, pe de o parte, articolul 10 al Protocolului din 1965 face referire expresă la două regimuri diferite – unul naţional (extrem de variat în ce priveşte baza legală, scopul, durata, procedura şi practica în domeniul imunităţii) şi unul european (care nu asigură un tratament egal tuturor parlamentarilor europeni) –, iar pe de altă parte, nu reglementează procedura de ridicare a imunităţii parlamentare. De aceea, autorul susţine necesitatea modificării articolelor 9 şi 10 ale Protocolului din 1965 privind privilegiile şi imunităţile conform propunerilor din Raportul privind adoptarea Statutului membrilor Parlamentului European (A5-0193/2003, Raportor Willi Rothley, Comisia juridică şi pentru piaţa internă a Parlamentului European)
. 

Conform art.4 din proiectul de Statut prezentat în Raport, nici un deputat nu poate fi pus sub urmărire penală şi nici tras la răspundere pentru iniţiativele, voturile sau declaraţiile exprimate în exercitarea mandatului; la cererea oricărui membru interesat,  Parlamentul hotărăşte dacă o anumită declaraţie poate fi circumscrisă activităţilor parlamentare. Art.5 prevede că orice limitare adusă libertăţii personale a unui deputat poate fi admisă doar cu încuviinţarea Parlamentului, cu excepţia cazului de flagrant delict. Cu anumite excepţii, se elimină condiţia depunerii de către autorităţile naţionale competente a cererii de declanşare a procedurii de ridicare a imunităţii şi obţinerea încuviinţării Parlamentului. Aceste excepţii sunt: confiscarea documentelor sau fişierelor electronice ale unui parlamentar european; percheziţionarea biroului sau reşedinţei acestuia; interceptarea corespondenţei electronice şi a convorbirilor telefonice. În aceste cazuri, Parlamentul European încuviinţează ridicarea imunităţii parlamentare  condiţionat, pe o perioadă limitată de timp sau cu anumite restricţii.

La solicitarea Parlamentului European, investigaţiile şi procedurile judiciare iniţiate împotriva unui membru se suspendă pe o perioadă limitată de timp sau cu anumite restricţii.

Statutul membrilor Parlamentului European va intra în vigoare la începutul primei legislaturi care urmează adoptării  sale de către Parlament şi aprobării de către Consiliu. Cu toate acestea, articolele 4 şi 5 referitoare la imunitate vor produce efecte juridice numai după  modificarea Protocolului privind privilegiile şi imunităţile Comunităţilor Europene, respective abrogarea articolelor 9 şi 10 care reglementează, în prezent, imunitatea parlamentarilor europeni.

II. Durata imunităţii parlamentare

Imunitatea îşi produce efectele “pe toată durata sesiunilor Parlamentului European” (art.10 al Protocolului privind privilegiile şi imunităţile).

Conceptul de “durată a sesiunilor” a fost explicit interpretat de Curtea de Justiţie a Comunităţilor Europene, în Hotărârile din 12 mai 1964 şi din 10 iulie 1986: o sesiune anuală are o durată care corespunde anului în cursul căruia membrii săi se bucură de imunitatea prevăzută în Protocol, în această perioadă fiind incluse şi vacanţele parlamentare.
Referitor la durata mandatului parlamentar, art.3 din Actul din 1976 privind alegerea reprezentanţilor în Parlamentul European prin vot universal direct prevede încheierea acesteia la expirarea perioadei de 5 ani pentru care sunt aleşi reprezentanţii.

“Art.3

1. Reprezentanţii sunt aleşi pentru o perioadă de 5 ani.

2. Această perioadă de 5 ani începe odată cu prima şedinţă de deschidere de după alegeri.

Perioada poate fi mai mare sau mai mică prin aplicarea dispoziţiilor articolului 10, paragraf 2, alin.2.

3. Mandatul fiecărui reprezentant începe şi expiră în acelaşi timp cu perioada menţionată la paragraful 2.”

Regulamentul Parlamentului European prevede că toţi deputaţii (inclusiv cei care nu au fost realeşi) rămân în funcţie până la şedinţa de deschidere a Parlamentului nou ales (art.4, par.2).

Din coroborarea acestor reglementări rezultă că deputaţii beneficiază de protecţia imunităţii parlamentare pe întreaga durată de 5 ani a mandatului, până în ajunul zilei sesiunii de deschidere care urmează fiecărei alegeri.

Excepţiile de la această regulă sunt cazurile de deces, demisie sau incompatibilitate. În ultimele două situaţii, data încheierii mandatului se consideră a fi:

· în cazul demisiei: data la care Parlamentul a constatat locul vacant conform procesului-verbal de demisie;

· în cazul incompatibilităţii: data notificată de autorităţile competente ale statelor membre, ale Uniunii sau de către deputatul în cauză.

III. Conţinutul şi obiectul imunităţii parlamentare


Instituirea imunităţii a avut ca scop asigurarea protecţiei Parlamentului European ca instituţie comunitară. În acest context, imunitatea nu constituie o impunitate şi nici un scut de protecţie pentru membrii individuali ai Parlamentului, ci o oportunitate oferită acestora de a-şi exercita mandatul în condiţii de deplină independenţă.


Articolul 9 - Independenţa opiniilor – din Protocolul privind privilegiile şi imunităţile Comunităţilor europene garantează independenţa parlamentarilor europeni, care nu pot fi traşi la răspundere juridică pentru opiniile sau voturile exprimate în exercitarea funcţiilor, atât în cadrul şedinţelor plenare, cât şi în cadrul reuniunilor structurilor parlamentare interne (comisii sau grupuri politice).



Din rapoartele referitoare la cererile de ridicare a imunităţii parlamentare întocmite de comisia competentă a P.E.
 reiese că Protocolul privind privilegiile şi imunităţile nu exclude din domeniul de protecţie actele cu intenţia de defăimare comise de parlamentarii europeni. Astfel, în numeroase rapoarte conţinând propunerea de respingere a unei cereri de ridicare a imunităţii pentru săvârşirea unui delict de opinie, s-a subliniat faptul că parlamentarul în cauză nu a depăşit tonul general utilizat în cadrul unei dezbateri politice, iar faptul că raportorul sau comisia dezaprobă în mod expres ideile sau opiniile exprimate nu reprezintă o piedică în elaborarea unei propuneri de menţinere a imunităţii.

În acest sens, comisia competentă a instituit criteriul conform căruia “în principiu, orice cerere de ridicare a imunităţii rezultând din libera exprimare a ideilor sau opiniilor politice trebuie respinsă. Singurele excepţii de la acest drept fundamental ar trebui să fie incitarea la ură, la defăimare, atingerile aduse onoarei şi reputaţiei unor grupuri sau persoane şi, în sfârşit, atingerile aduse drepturilor fundamentale ale omului.”

Independenţa opiniilor este o imunitate absolută care oferă protecţie împotriva oricărei acţiuni în justiţie (civile sau penale) pentru acte care, săvârşite în afara cadrului mandatului parlamentar, ar putea fi sancţionate penal sau ar putea angaja responsabilitatea civilă (ca de exemplu, ofensa sau insulta).  În acelaşi scop, deputaţii europeni citaţi în calitate de martori sau experţi pot refuza îndeplinirea acestei obligaţii, dacă termenul fixat pentru depunerea mărturiei îi împiedică să-şi desfăşoare activităţile parlamentare în condiţii corespunzătoare (şi, cu atât mai mult, dacă există posibilitatea înlocuirii mărturiei cu o declaraţie scrisă) sau dacă mărturia vizează informaţii confidenţiale obţinute în exercitarea mandatului parlamentar, a căror dezvăluire este considerată, de către parlamentarul în cauză, inoportună (art.7 din Regulamentul P.E.). 


Opiniile exprimate în cadrul unor congrese ale partidelor, în cursul unei campanii electorale, în cuprinsul unor lucrări/articole publicate (care nu fac parte din sfera activităţilor politice de exercitare a mandatului parlamentar) sau eventualele acte de violenţă fizică (chiar dacă au fost comise pentru apărarea unei opinii politice) nu intră în domeniul de aplicare a imunităţii. 

Deşi imunitatea asigură o protecţie extinsă independenţei de opinie, ea nu este totală, întrucât deputaţii au obligaţia de a respecta normele de conduită şi regimul disciplinar prevăzute în Regulamentul Parlamentului European.

Articolul 10 - Imunitatea “ stricto sensu”

Imunitatea “stricto sensu” reglementată de acest articol are ca obiect activităţile politice desfăşurate în exercitarea mandatului parlamentar care nu cad sub incidenţa art.9: opiniile şi voturile exprimate în cadrul dezbaterilor organismelor înfiinţate de Parlament sau care funcţionează sub auspiciile acestuia;  în organizaţiile la reuniunile cărora deputaţii participă în calitate de membri ai Parlamentului European; la acţiunile care nu fac parte din categoria opiniilor sau voturilor şi care se desfăşoară în interiorul/exteriorul Parlamentului European.

Articolul 10 face referire la următoarele două situaţii: 

• Deputatul european se află pe teritoriul naţional şi beneficiază de imunităţile recunoscute membrilor parlamentului naţional. Formularea antrenează o reală inegalitate de tratament pentru deputaţii europeni şi are consecinţe negative asupra activităţii Parlamentului European (întârzieri în luarea deciziilor sau chiar unele erori de interpretare/aplicare a normelor naţionale), întrucât pentru fiecare cerere de ridicare a imunităţii, P.E. trebuie să facă apel la regimul juridic naţional în materie.

• Deputatul european se află pe teritoriul altui stat membru şi nu poate fi supus nici unei măsuri de detenţie sau de urmărire judiciară (alin.1);  prevederea consacră o veritabilă “imunitate comunitară”, în sensul că nu este definită prin trimitere la dreptul naţional.

Conform conţinutului acestei prevederi, aplicabilitatea imunităţii se limitează numai la domeniul penal. Dar, la 23 septembrie 2003, pentru prima oară, Parlamentul European a hotărât să apere imunitatea unui deputat împotriva căruia fusese intentată o acţiune civilă al cărei scop exclusiv consta în obţinerea de “daune interese punitive”; Parlamentul a considerat că, prin caracterul ei represiv, această acţiune civilă poate fi apreciată ca fiind un act de “urmărire judiciară” în sensul art.10, litera b). 

Parlamentarii europeni beneficiază de imunitate pe perioada deplasării la şi de la locul reuniunilor Parlamentului European (art.10, alin.2).  Şi în acest caz se poate vorbi despre “o imunitate comunitară”, independentă de imunitatea naţională consacrată de regimurile juridice naţionale. Prevederea constituie o aplicare a dispoziţiilor primului alineat al art.8 din Protocol (“Nu se impun nici un fel de restricţii administrative sau de altă natură în privinţa liberei circulaţii a membrilor Adunării spre locul de desfăşurare a reuniunii Adunării sau la întoarcere.”).

Finalitatea iniţială a acestui alineat a constituit-o garantarea funcţionării normale a Parlamentului European atunci când acesta nu era “în perioada sesiunii”. Conform interpretării date de Curtea de Justiţie, garanţia consacrată de cel de-al doilea alineat al art.10 poate prezenta interes practic numai în cazurile unor state membre ale căror legislaţii nu prevăd garanţia imunităţii sau  prevăd într-o manieră restrictivă, întrucât sesiunea are o durată anuală, iar imunitatea parlamentară se aplică pe toată durata mandatului.


Ultimul alineat al art.10 prevede excepţia clasică a aplicării prerogativei imunităţii parlamentare, conform căreia aceasta “nu poate fi invocată în caz de flagrant delict”.


Referitor la flagrantul delict, Regulamentul Parlamentului European stipulează următoarele: “În cazurile în care un deputat este arestat sau privat de libertatea de a se deplasa prin violarea privilegiilor şi imunităţilor sale, Preşedintele poate lua de urgenţă, după consultarea preşedintelui şi a raportorului comisiei competente, o iniţiativă pentru confirmarea privilegiilor şi imunităţilor deputatului în cauză”.

IV. Procedura de ridicare a imunităţii parlamentare


Parlamentul European are dreptul de a ridica imunitatea oricărui membru al său; dreptul evidenţiază principiul general  de garantare a independenţei şi funcţionării normale a instituţiei parlamentare enunţat de art.291
 din Tratatul de instituire a Comunităţii Europene. 


Din interpretarea dată de Curtea de Justiţie a Comunităţilor Europene acestui principiu general rezultă că trimiterea la legislaţiile naţionale făcută de art.10, litera a) conform căreia membrii Parlamentului European beneficiază “pe teritoriul naţional, de imunităţile recunoscute membrilor parlamentului propriei ţări” trebuie apreciată într-o manieră restrictivă, ca o dispoziţie specială cu incidenţă asupra conţinutului material al imunităţii acordate în propria ţară unui parlamentar european.

Pe de altă parte însă, procedura de ridicare a imunităţii unui membru al P.E. nu are nici o legătură cu conţinutul material al imunităţilor recunoscute de legislaţiile naţionale şi ca atare, ar trebui reglementată de dreptul comunitar.

Întrucât dreptul comunitar nu conţine nici o prevedere privind ridicarea imunităţii,  Parlamentul European, care are competenţa de adoptare a propriului Regulament
, a consacrat regulile referitoare la ridicarea imunităţii parlamentare în Regulamentul intern propriu (art.6 şi 7). 

De asemenea, numeroase orientări de bază aplicabile procedurii de ridicare a imunităţii parlamentare au fost stabilite ca rezultat al îndelungatei practici parlamentare din domeniu.

Articolul 6 din Regulamentul Parlamentului European prevede: 

• Orice cerere de ridicare a imunităţii unui deputat, adresată Preşedintelui Parlamentului European de către autoritatea competentă a unui stat membru, se anunţă în Parlament şi se trimite comisiei competente.


Parlamentul este legal sesizat dacă cererea a fost formulată şi transmisă de autorităţile care, conform dreptului intern aplicabil, au competenţa de a prezenta şi transmite o astfel de cerere parlamentului naţional.


În baza art.10, literele a) şi b) din Protocol, cererile de ridicare a imunităţii parlamentare pot fi formulate şi de către autorităţile unui stat membru, altul decât cel al cărui resortisant este deputatul în cauză.


Cu condiţia de a nu se aduce atingere independenţei Parlamentului şi a membrilor săi, momentul introducerii cererii de ridicare a imunităţii parlamentare se stabileşte de autorităţile competente în conformitate cu legislaţia naţională în domeniu.


• Orice cerere privind apărarea privilegiilor şi imunităţilor, adresată Preşedintelui de către un membru sau un fost membru, se anunţă în Parlament şi se trimite comisiei competente.

Cererea poate fi formulată de orice membru/fost membru al P.E., indiferent de naţionalitate, cu condiţia ca parlamentarul în cauză să-şi exprime acordul.


• În situaţia în care un membru este arestat ori libertatea de mişcare i-a fost împiedicată prin violarea privilegiilor şi imunităţilor sale, Preşedintele, după consultarea preşedintelui şi raportorului comisiei competente, poate lua iniţiativa confirmării privilegiilor şi imunităţilor membrului respectiv. Preşedintele comunică această iniţiativă comisiei şi informează Parlamentul. Reglementarea vizează în principal cazul flagrantului delict.


 Articolul 7 conţine prevederi referitoare la procedura propriu-zisă de ridicare a imunităţii:


• Comisia examinează cererile de ridicare a imunităţii sau cererile pentru apărarea imunităţii şi privilegiilor fără întârziere şi în ordinea depunerii acestora. Spre deosebire de dispoziţiile legale naţionale în materie din majoritatea statelor membre, nu este stabilit un termen limită concret şi nici nu sunt consacrate eventuale criterii preferenţiale pentru luarea în discuţie a cererilor de acest tip.


• În raportul pe care îl întocmeşte după examinarea cererii, comisia face o propunere de decizie prin care recomandă doar adoptarea sau respingerea cererii de ridicare a imunităţii/de apărare a imunităţii şi privilegiilor.


• Pentru elaborarea unui raport fundamentat, comisia poate solicita autorităţii naţionale interesate să-i furnizeze toate informaţiile pe care le consideră necesare în luarea deciziei de ridicare/de apărare sau nu a imunităţii. În acest fel, dreptul acesteia de a obţine informaţii detaliate pentru fiecare caz supus examinării şi de a dispune de toate informaţiile pe care le consideră necesare a căpătat o legitimitate mult mai mare. Anterior adoptării acestei prevederi
, lipsa de cooperare a autorităţilor naţionale în furnizarea informaţiilor solicitate a determinat refuzul Parlamentului European de a ridica imunitatea parlamentară a parlamentarului în cauză.

În scopul examinării aprofundate a cererii, comisia oferă membrului în cauză posibilitatea de a da explicaţii şi de a prezenta orice document sau înscris relevant pentru apărarea sa. La audierea din cadrul comisiei, acesta poate fi reprezentat, chiar dacă nu se află în detenţie, de orice parlamentar european (cu excepţia deputaţilor membri ai comisiei juridice, care, în această situaţie, ar avea o dublă calitate:de judecători şi de parte interesată). 


• Dacă cererea de ridicare a imunităţii conţine mai multe capete de acuzare, fiecare dintre acestea poate face obiectul unei decizii separate. Introducerea în 1992 a acestui paragraf în Regulament a fost determinată de necesitatea soluţionării unor probleme de ordin tehnic ridicate de obligativitatea exprimării unui singur vot pentru propunerea de decizie din raportul comisiei, inclusiv în cazul cererilor de ridicare a imunităţii conţinând mai multe capete de acuzare.

În mod excepţional, comisia poate propune ca ridicarea imunităţii să opereze exclusiv asupra urmăririi judiciare şi în consecinţă, până la pronunţarea unei sentinţe definitive, parlamentarul să beneficieze de această protecţie faţă de orice formă de deţinere sau  arest preventiv. Aşadar, se stipulează în mod expres necesitatea preîntâmpinării unei situaţii în care un membru al P.E. să fie pus în imposibilitatea de a-şi exercita mandatul din cauza unor măsuri pur preventive, luate înainte de pronunţarea unei sentinţe definitive. 

• În cazul în care un parlamentar european este citat să se prezinte în calitate de martor/martor expert, ridicarea imunităţii nu este necesară,  întrucât: acesta nu este obligat să se prezinte la data sau ora menţionată în citaţie, dacă acest lucru îl împiedică să-şi exercite sarcinile parlamentare sau dacă poate da o declaraţie scrisă sau în orice altă formă care să nu constituie un obstacol în îndeplinirea obligaţiilor sale parlamentare; de asemenea, deputatul citat are dreptul de a nu dezvălui informaţii confidenţiale obţinute în exercitarea mandatului. Prevederea constituie o măsură suplimentară de garantare a independenţei funcţionării instituţiei parlamentare comunitare.


• În cazul cererilor de apărare a imunităţii sau a privilegiilor, comisia va preciza dacă măsurile luate constituie o restricţie administrativă sau de altă natură asupra libertăţii de mişcare a membrilor care se deplasează spre sau de la locul în care se desfăşoară reuniunile Parlamentului  sau asupra opiniei sau votului exprimat în exercitarea mandatului, dacă acestea cad sub incidenţa art.10 al Protocolului care nu face referire la dreptul naţional, şi “prezintă o propunere de invitare a autorităţii în cauză să tragă concluziile care se impun.”


• Comisia juridică poate emite o opinie motivată privind competenţa autorităţii naţionale în cauză şi admisibilitatea cererii, dar nu se pronunţă asupra vinovăţiei sau nevinovăţiei membrului, chiar dacă,  după examinarea cererii, ajunge să cunoască în profunzime toate aspectele cazului. Dreptul de a se pronunţa asupra vinovăţiei/nevinovăţiei unui membru sau asupra oportunităţii/neoportunităţii declanşării urmăririi penale împotriva acestuia aparţine organelor judiciare şi nu comisiei juridice a Parlamentului European. Se defineşte astfel aria de competenţă a comisiei în materia ridicării imunităţii parlamentare. 

• Raportul Comisiei juridice se înscrie la punctul 1 al ordinii de zi a primei şedinţe care se desfăşoară după depunerea raportului. Nu se poate face nici un amendament la propunerea de decizie care figurează în raport.


În cadrul şedinţei Parlamentului, dezbaterile se limitează la argumentele pro şi contra pentru fiecare propunere de ridicare/menţinere a imunităţii, ori de apărare sau nu a imunităţii sau privilegiului. Dezbaterea în Parlament este organizată în aşa fel încât să poată fi îndeplinite toate cerinţele de urgenţă şi raţionalitate şi să se poată evita amînări sau digresiuni inutile.


Fără a se considera că se aduce atingere art.145
 din Regulament, parlamentarul ale cărui privilegii sau imunităţii constituie obiectul cazului nu poate participa la dezbateri.


Propunerea conţinută în raport  se supune la vot în şedinţa imediat următoare reuniunii în care raportul a fost dezbătut; fiecare dintre propunerile conţinute în raport sunt supuse unui vot separat. În cazul respingerii unei propuneri, se consideră adoptată decizia contrară.


• Preşedintele comunică imediat decizia adoptată deputatului în cauză, precum şi autorităţii competente a statului membru interesat. Preşedintele Parlamentului European solicită autorităţilor naţionale respective transmiterea de informaţii referitoare la evoluţia ulterioară a procedurilor judiciare aferente cauzei şi la orice hotărâre judecătorească pronunţată după adoptarea deciziei. Scopul solicitării nu este de a se face publice hotărârile judecătoreşti sau de a se exercita vreo influenţă asupra tribunalelor naţionale, ci de a se cunoaşte efectele deciziilor de ridicare a imunităţii.

După primirea acestor informaţii, Preşedintele le transmite Parlamentului în forma pe care o consideră potrivită şi, atunci când este cazul, după consultarea comisiei competente.


 Legitimitatea acestei prevederi are la bază obligaţia generală de cooperare între statele membre şi instituţiile comunitare, consacrată atât de Protocolul privind privilegiile şi imunităţile (art.19), cât şi de Tratatele comunitare.

 
• Comisia are obligaţia de a analiza cererea de ridicare a imunităţii şi de a examina documentele primite în condiţii de maximă confidenţialitate.


Articolul 96.4 din Regulamentul P.E. prevede că “examinarea de către comisia competentă a cererilor referitoare la procedurile privind imunitatea, în condiţiile prevăzute de art.7, se face întotdeauna cu uşile închise”. 

Într-un document intern transmis membrilor săi în aprilie 2005
, Comisia juridică a Parlamentului European a făcut o serie de precizări referitoare la regulile de desfăşurare a şedinţelor cu uşile închise şi la accesul la documente în cazul examinării cererilor de ridicare a imunităţii parlamentare. Astfel:


 - Pot fi prezente în sala de şedinţă persoanele care îndeplinesc două condiţii: au o responsabilitate politică sau o obligaţie legală de confidenţialitate garantată de un regim disciplinar; prezenţa în sală este justificată de funcţiile pe care le deţin. În consecinţă, au acces în sala de şedinţă: membrii şi membrii supleanţi ai comisiei juridice, şi, fără a avea dreptul de a participa la dezbateri, orice alt membru al Parlamentului (care poate fi reprezentat de către un alt deputat din grupul politic din care face parte); funcţionari ai secretariatului comisiei şi ai serviciului juridic (supuşi obligaţiei statutare de confidenţialitate) în măsura în care sarcinile profesionale le justifică prezenţa; reprezentanţi ai staff-ului grupurilor politice (supuşi de asemenea obligaţiei statutare de confidenţialitate), în măsura în care sarcinile de serviciu, care sunt corelate cu activităţile comisiei juridice, le justifică prezenţa. 

În ce priveşte accesul la documente, se fac următoarele precizări:
- documentele originale aferente fiecărui caz în parte pot fi consultate de membrii comisiei sau de asistenţii autorizaţi ai acestora în biroul de secretariat; împrumutarea sau copierea acestor documente este interzisă;

- raportorul numit este cel care hotărăşte asupra documentelor care trebuie traduse şi distribuite; documentele distribuite sunt însoţite de lista completă a documentelor care pot fi consultate în cadrul secretariatului;

- întrucât practica tradiţională de distribuire a documentelor în sala de şedinţe nu permite pregătirea dezbaterilor, s-a hotărât ca acestea să fie introduse, înainte de şedinţă, în cutiile poştale existente în faţa birourilor membrilor comisiei.

• Comisia juridică a Parlamentului European poate întocmi o listă orientativă a autorităţilor din statele membre care au competenţa depunerii unei cereri de ridicare a imunităţii unui parlamentar european.

V. Practica parlamentară


Din anul 1981, numărul cererilor de ridicare a imunităţii s-a mărit considerabil, ca urmare a introducerii votului universal direct, a creşterii numărului reprezentanţilor în Parlamentului European şi a reducerii progresive a cazurilor de mandat dublu (naţional şi european).

De-a lungul timpului, practica parlamentară în materie a permis stabilirea unui ansamblu de principii şi criterii care guvernează procedura de examinare a cererilor de ridicare a imunităţii. Aceste principii, fondate în mare parte pe jurisprudenţa Curţii de Justiţie a Comunităţilor Europene, vizează:

Scopul imunităţii parlamentare. Imunitatea parlamentară garantează funcţionarea independentă a Parlamentului European şi a membrilor săi şi nu este un privilegiu individual acordat  acestora. În virtutea acestui principiu, data săvârşirii de către un parlamentar a unor fapte incriminate de lege prezintă o importanţă relativă, putând fi anterioară sau posterioară alegerii parlamentarului european. Unicul aspect care trebuie luat în considerare îl constituie protecţia instituţiei parlamentare, prin protejarea membrilor săi.

Absenţa efectului juridic al renunţării la imunitate. Renunţarea de către un membru la imunitatea sa parlamentară nu produce efecte juridice.

Durata imunităţii.  Imunitatea are efecte pe toată perioada mandatului .

Caracterul autonom al procedurii de ridicare a imunităţii europene.  Cu respectarea art.10, alin.1, lit.a) din Protocol, care trimite la imunităţile recunoscute membrilor parlamentelor naţionale, Parlamentul European şi-a creat propriile reguli de procedură şi jurisprudenţa specifică şi a stabilit jaloanele unei veritabile imunităţi comunitare autonome.

În rapoartele comisiei juridice în materie, revine în mod constant menţiunea “caracterul autonom al imunităţii parlamentare europene faţă de imunitatea parlamentară naţională”.

Aplicarea acestor principii a condus la stabilirea anumitor criterii care stau la baza soluţionării unei cereri de ridicare a imunităţii:

• Criteriul referitor la circumscrierea sau nu a faptelor imputate în sfera activităţilor politice desfăşurate în exercitarea mandatului parlamentar. 

Comisia competentă din cadrul Parlamentului European a definit conţinutul activităţilor politice ale deputaţilor într-o manieră extinsă şi suplă şi a propus respingerea cererii de ridicare a imunităţii în toate cazurile în care faptele imputate unui parlamentar european se integrează în sfera activităţilor politice astfel definite. 

Comisia a refuzat înscrierea în această sferă a următoarelor trei categorii de fapte:

a) Faptele care reprezintă o ameninţare la adresa persoanelor şi a societăţii democratice: sprijinirea persoanelor acuzate de săvârşirea unor acte teroriste; apartenenţa la grupuri considerate criminale; încurajarea şi susţinerea reînfiinţării unui partid fascist dizolvat; traficul de droguri; deţinerea, în cadrul unor manifestaţii, de obiecte periculoase care ar putea constitui o ameninţare pentru vieţile oamenilor. 

b) Cazurile de calomnie/insultă la adresa unor persoane individuale (nu ca reprezentanţi ai unei instituţii): atacuri verbale şi scrise adresate personal unui ofiţer de poliţie (şi nu poliţiei); atacuri scrise la adresa unui anumit ziarist (şi nu a presei în general sau unui ziar). 

c) Cazurile de nerespectare a reglementărilor administrative sau a oricăror dispoziţii legale în situaţii care nu au nici o legătură cu activitatea politică desfăşurată în exercitarea mandatului (favoruri financiare; delicte de natură economică sau financiară; părăsirea locului accidentului; parcarea autoturismuui în locuri interzise).

• Criteriul referitor la existenţa lui „fumus persecutionis” (acuzaţie făcută cu rea-intenţie în scopul subminării activităţii politice a parlamentarului).

Pentru stabilirea existenţei lui „fumus persecutionis” (care are drept consecinţă respingerea cererii de ridicare a imunităţii), comisia juridică din cadrul Parlamentului European ia în considerare elemente/indicii precum: 

• faptul că denunţurile sunt anonime;

• caracterul tardiv al depunerii cererii de ridicare a imunităţii raportat la data săvârşirii faptelor imputate;

• existenţa unei legături evidente între momentul denunţului şi momentul alegerii ca parlamentar european;

• declanşarea de proceduri judiciare numai împotriva deputatului în cauză, în condiţiile existenţei de co-participanţi;

• caracterul evident nefondat al acuzaţiei (de exemplu, acuzaţie pentru decizii care nu aparţin deputatului în cauză; absenţa probelor care dovedesc participarea la faptele imputate);

• identificarea altor elemente care dovedesc cu claritate tentativa de persecutare/sancţionare a parlamentarului european pentru activităţile politice desfăşurate în această calitate.

Existenţa lui „fumus persecutionis” presupune o legătură directă şi indubitabilă între acţiunile judiciare iniţiate de autorităţile naţionale şi concluzia evidentă că, în fiecare dintre aceste cazuri, se poate aduce atingere independenţei şi demnităţii parlamentarului/Parlamentului European. 


• Criteriul referitor la gravitatea minimă a delictelor imputate a condus, în anumite cazuri, la refuzul Parlamentului European de a ridica imunitatea unui membru al său. De exemplu, acesta a respins cererea de ridicare a imunităţii unui deputat acuzat de săvârşirea delictului de folosire de mijloace de constrângere ilicite executate în comun, pentru că a participat, împreună cu alte 200 de persoane, la blocarea unui drum de acces de la o bază aeriană americană din Bitburg (Germania).

*

În perioada cuprinsă între 1979 şi 31 august 2003, comisia competentă din cadrul Parlamentului European a examinat 104 cereri de ridicare a imunităţii parlamentare; în 19 cazuri (18,2%), Parlamentul European a hotărât ridicarea imunităţii. 

� Art.291 din Tratatul de instituire a Comunităţilor Europene (Tratatul de la Amsterdam) înlocuieşte art.28 al Tratatului din 8 aprilie 1965 de instituire a Consiliului Unic şi a Comisiei Unice a Comunităţilor Europene.


� Unele dezbateri s-au finalizat în documente precum: Rezoluţia adoptată la 15 noiembrie 1983 şi Rezoluţia din 10 martie 1987  privind revizuirea Protocolului privind privilegiile şi imunităţile Comunităţilor Europene, Rezoluţia privind regimul imunităţii parlamentare europene adoptată la 16 mai 1991.


� The European Convention, The Secretariat, Contribution presented by Mr. Andrew Duff, member of the Convention “Privileges and Immunities of the European Parliament”, Brussels, 7 May, 2003


� Proiectul de Statut al  membrilor Parlamentului European, aflat de mai mulţi ani în dezbaterea parlamentarilor europeni,  nu a fost încă adoptat.


� Conform acestei prevederi, în situaţia imposibilităţii desfăşurării alegerilor europene în perioada stabilită, Consiliul fixează o nouă perioadă, cu cel mult o lună mai devreme sau mai târziu faţă de perioada iniţială.


� Din 1999,  privilegiile şi imunităţile parlamentarilor europeni au intrat în domeniul de competenţă al Comisiei juridice. Anterior, responsabilitatea acestora a revenit Comisiei pentru regulament, validare şi imunităţi.


� Raportul  comisiei prezentat la reuniunea din 17-18 septembrie 1990.


� În luna ianuarie 2006, Parlamentul European a adoptat Decizia referitoare la modificarea Regulamentului intern al Parlamentului European în ce priveşte standardele de conduită ale membrilor Parlamentului European (2005/207 6(REG)). 


� În toate proiectele de modificare a Protocolului privind privilegiile şi imunităţile se propune eliminarea alineatului 2 al art.10, întrucât situaţia respectivă este deja  reglementată de articolul 8 al Protocolului.


� În acelaşi sens, art.5 din proiectul de Statut al  membrilor Parlamentului European prevede următoarele:”Orice limitare adusă libertăţii personale a unui membru este permisă doar cu acordul Parlamentului, cu excepţia  cazului de flagrant delict.”


� Conform art.291 din Tratatul privind instituirea Comunităţii Europene “Comunitatea se bucură pe teritoriile statelor membre de toate privilegiile şi imunităţile necesare pentru îndeplinirea sarcinilor sale, conform condiţiilor prevăzute în Protocolul din 8 aprilie 1965 privind privilegiile şi imunităţile Comunităţilor Europene. Această prevedere se aplică şi Băncii Centrale Europene, Institutului Monetar Internaţional şi Băncii Europene de Investiţii.”


� Hotărârea din 12 mai 1964, Cazul 101/63; Hotărârea din 10 iulie 1986, Cazul 149/85, citate în Studiul “Imunitatea parlamentară în cadrul Parlamentului European”, Parlamentul European, Direcţia generală pentru politicile interne ale Uniunii, 2005


� Art.199 din Tratatul privind instituirea Comunităţii Europene prevede: “Parlamentul European îşi adoptă propriul Regulament cu  majoritatea voturilor membrilor săi.”


� Acest paragraf a fost adăugat în 1992, cu ocazia revizuirii Regulamentului Parlamentului European.


� „Art.145: Declaraţii personale


1. Unui membru care solicită să facă o declaraţie personală i se va da cuvântul la sfârşitul dezbaterii subiectului de pe agendă sau când procesul verbal al şedinţei în cadrul căreia a solicitat să ia cuvântul se supune aprobării.


Membrul în cauză nu poate face referiri la probleme de fond, ci îşi va limita observaţiile la respingerea oricărei remarci făcute cu privire la persoana sa în cursul dezbaterii sau la opinii care i-au fost atribuite sau pentru a corecta propriile observaţii.


2. Dacă Parlamentul nu decide altfel, nici o declaraţie personală nu poate dura mai mult de trei minute.”





� Parlement Européen, Commission des affaires juridiques, Communication aux membres. Résumé des pratiques de levée et de défense de l’immunité, 25 aprilie 2005


� În perioada anterioară primelor alegeri directe din 1979, a fost introdusă o singură cerere de ridicare a imunităţii parlamentare.


� Document de şedinţă nr.A3-0009/91.

